钦定古今图书集成/理学汇编/学行典/第079卷 > 《口箴》姚元崇
## 钦定古今图书集成/理学汇编/学行典/第079卷 > 《口箴》姚元崇

“君子欲讷，吉人寡辞。利口作戒，长舌为诗。斯言不善，
千里违之。勿谓可复，驷马难追。惟静惟默，澄神之极。
去甚去泰，居物之外。多言多失，多事多害。声繁则淫，
音希则大。室本无暗，垣亦有耳。何言者天，成蹊者李。
似不能言，为世所尊。言不出口，冠时之首。无掉尔舌，
以速尔咎。无易尔言，亦孔之丑。敬之慎之，可大可久。”
敬之伊何？三命而走。慎之伊何？三缄其口。勗哉夫子！
行矣勉旃。书之屋壁，以代韦弦。